கால்சியம் ஐதராக்சிகுளோரைடு

கால்சியம் ஐதராக்சிகுளோரைடு (Calcium hydroxychloride) என்பது  Ca(OH)Cl என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். கால்சியம் குளோரைடு ஐதராக்சைடு என்ற பெயராலும் இது அழைக்கப்படுகிறது. இச்சேர்மத்தில் கால்சியம் நேர்மின் அயனிகளும் (Ca2+), குளோரைடு (Cl−), ஐதராக்சைடு (−OH) சேர்ந்துள்ளன. வெள்ளை நிறத்தில் திடப்பொருளாகக் காணப்படும் இச்சேர்மம், கால்சியம் ஐதராக்சைடுடன் ஐதரசன் குளோரைடு வினைபுரிவதன் மூலம் உருவாகிறது. எக்சுஸ்-கதிர் படிகவியலின் படி, இது புரூசைட்டு (மெக்னீசியம் ஐதராக்சைடு Mg(OH)2) சேர்மத்துடன் தொடர்புடைய அடுக்கு கட்டமைப்பை ஏற்றுக்கொள்கிறது.

கால்சியம் ஐதராக்சிகுளோரைடு சில நேரங்களில் கால்சியம் ஐப்போகுளோரைட்டுடன் ஒப்பிடப்பட்டு குழப்பமடைகிறது. கால்சியம் ஐதராக்சிகுளோரைடு என்பது இரட்டை உப்பாகும். இது கால்சியம் நேர்மின் அயனிகள் Ca2+ மற்றும் இரண்டு வகையான எதிர்மின் அயனிகளான குளோரைடு Cl− மற்றும் ஐதராக்சைடு −OH ஆகியவற்றைக் கொண்டுள்ளது. அதே நேரத்தில் கால்சியம் ஐப்போகுளோரைட்டு நேர்மின் அயனிகள் Ca2+ மற்றும் ஒரே ஒரு வகையான எதிர்மின் அயனியான ஐப்போகுளோரைட்டு −OCl எதிர்மின் அயனி ஆகியவற்றை மட்டும் கொண்டுள்ளது.  

கால்சியம் குளோரைடை பனிநீக்கும் முகவராகப் பயன்படுத்துவதன் விளைவாக கருங்காரை சாலைகள் மற்றும் பாலங்களில் கால்சியம் ஐதராக்சி குளோரைடை உருவாகலாம். சீமைக்காரை நீரேற்றப் பொருட்களில் உள்ள கால்சியம் ஐதராக்சைடுடன் கால்சியம் குளோரைடு வினைபுரிந்து, கான்கிரீட் தொழில்நுட்ப வல்லுநர்களால் காக்சி என்றழைக்கப்படும் கால்சியம் ஆக்சிகுளோரைடு உருவாகி ஒரு தீங்கு விளைவிக்கும் விரிவடையும் கட்டத்தை உருவாக்குகிறது. படிகமயமாக்கல் அழுத்தம் மற்றும் காக்சி உப்பு விரிவாக்கத்தால் கற்காரையில் தூண்டப்படும் அழுத்தம் கற்காரையின் வலிமையைக் கணிசமாகக் குறைக்கும். 

மேற்கோள்கள்

பகுப்பு:கால்சியம் சேர்மங்கள்